สั่งปรับวิธีไล่ล่าภาษี
&#8220;ทนุศักดิ์&#8221; สั่ง 3 กรมภาษีปรับระบบรีดภาษีใหม่ หวังโกยรายได้ภาษี 3 ล้านล้านบาท ในอีก 23 ปีข้างหน้า
10 ส.ค. 2555

“ทนุศักดิ์” สั่ง 3 กรมภาษีปรับระบบรีดภาษีใหม่ หวังโกยรายได้ภาษี 3 ล้านล้านบาท ในอีก 23 ปีข้างหน้า
นายทนุศักดิ์ เล็กอุทัย รมช.คลัง ในฐานะที่กำกับดูแลกรมจัดเก็บภาษี เปิดเผยว่า รัฐบาลเชื่อมั่นว่าเป้าหมายการจัดเก็บรายได้ในปีนี้ 1.98 ล้านล้านบาท กรมจัดเก็บรายได้จะสามารถทำได้แน่นอน แม้ว่าผลการจัดเก็บรายได้ในรอบ 9 เดือนของปีงบประมาณ จะอยู่ที่ประมาณ 1.5 ล้านล้านบาท ต่ำกว่าเป้าหมายอยู่ 1,783 ล้านบาท แต่คาดว่าในช่วงที่เหลืออีก 3 เดือน การจัดเก็บภาษีจะสามารถทำได้สูงขึ้นจนเท่ากับเป้าหมายที่วางไว้
สำหรับในปีงบประมาณ 2556 กระทรวงการคลังได้ตั้งเป้าหมายการจัดเก็บรายได้ไว้ 2.1 ล้านล้านบาทนั้น เป็นไปตามแผนของกรมสรรพสามิต กรมสรรพากร และกรมศุลกากร ที่วางเป้าหมายการจัดเก็บรายได้เพิ่มขึ้นในทุกปี โดยขณะนี้ได้สั่งการให้ทั้ง 3 กรมจัดเก็บภาษี เร่งจัดทำระบบภาษีให้เชื่อมโยงกัน เพื่อเพิ่มประสิทธิภาพในการจัดเก็บ
นายทนุศักด์ กล่าวว่า กรมสรรพากรเสนอของบประมาณ 2,000 ล้านบาท ในการปรับไอทีเพื่อใช้ในการจัดเก็บภาษีใหม่ ดังนั้นเมื่อกรมสรรพากรจะทำระบบไอทีใหม่ จึงเห็นว่าควรปรับระบบของกรมภาษีทั้ง 3 กรมใหม่ในรอบเดียว เพื่อจะได้เชื่อมโยงข้อมูลด้านภาษีระหว่างกัน วิธีนี้จะทำให้การจัดเก็บภาษีเพิ่มขึ้นเท่าตัว ซึ่งกรมสรรพากรประเมินว่าการจัดเก็บจะเพิ่มขึ้นจาก 1.6 ล้านล้านบาท เป็น 3.2 ล้านล้านบาท ภายใน 2-3 ปีข้างหน้า
“ขณะนี้ผมกำลังเร่งเรื่องประสิทธิภาพในการจัดเก็บภาษีของทั้ง 3 กรม คาดว่าจะสรุปได้ในเร็วๆ นี้ โดยการจัดเก็บภาษีจะเน้นกับผู้เสียภาษีรายใหญ่ และขอยืนยันว่าจะไม่ไปรีดเลือดกับปู” นายทนุศักดิ์ กล่าว
สำหรับการปรับขึ้นภาษีใหม่ๆ ต้องพิจารณาให้เศรษฐกิจฟื้นตัว ประชาชนมีรายได้มากขึ้น และมีความพร้อมหรือไม่กับภาษีตัวใหม่ ที่ผ่านมากรมสรรพสามิตเองได้ศึกษาในการปรับขึ้นภาษีหลายชนิด อาทิ ภาษีโทรคมนาคม เหล้า บุหรี่ เพื่อนำมาชดเชยรายได้จากภาษีน้ำมันที่หายไปปีละ 1 แสนล้านบาท แต่เศรษฐกิจขณะนี้ยังไม่เอื้ออำนวยต่อการปรับขึ้นภาษี
ขณะที่กรมสรรพากรยังไม่สามารถปรับโครงสร้างภาษีเงินได้บุคคลธรรมดาได้ ตามนโยบายของนายกิตติรัตน์ ณ ระนอง รองนายกรัฐมนตรีและ รมว.คลัง เนื่องจากจะกระทบต่อการจัดเก็บรายได้ เพราะในปีภาษี 2556 ต้องลดภาษีเงินได้บุคคลธรรมดาลงอีกเหลือ 20% จากขณะนี้เก็บอยู่ในระดับ 23% 
ทั้งนี้ กรมสรรพากรได้จัดทำแผนการจัดเก็บภาษีปีงบประมาณ 2556 ไว้ 6 แนวทาง คือ 1.กำกับดูแลอย่างเป็นระบบซัพพลายเชน 2.สำรวจและติดตามธุรกรรมใหม่ๆ อาทิ อีคอมเมิร์ซ 3.ติดตามธุรกิจที่มีศักยภาพ แต่มีแนวโน้มการเสียภาษีไม่ถูกต้อง 4.ขยายฐานภาษีโดยการเร่งการคืนภาษี 5.ยื่นแบบแสดงรายได้ภาษีมูลค่าเพิ่ม (ภ.พ.30) พร้อมแนบข้อมูลแบบซอฟต์ไฟล์ (Soft File) และ 6.บูรณาการฐานข้อมูลต่างๆ เพื่อใช้ในการจัดเก็บภาษี
นายทนุศักดิ์ กล่าวว่า กระทรวงการคลังจะให้กรมภาษีเพิ่มประสิทธิภาพการจัดเก็บแทนการเพิ่มอัตราภาษี โดยในส่วนของกรมสรรพากรจะมีการเพิ่มกำลังเจ้าหน้าที่ขึ้นมาอีก 2,000 คน
ขณะที่ก่อนหน้านี้ นายสาธิต รังคสิริ อธิบดีกรมสรรพากร เปิดเผยว่า กรมสรรพากรอยู่ระหว่างการเร่งพัฒนาระบบการนำส่งข้อมูลธุรกรรมการซื้อขายสินค้าและบริการต่างๆ ของประเทศเกาหลีใต้มาปรับใช้ เพื่อสนับสนุนให้การจัดเก็บภาษีมูลค่าเพิ่มมีประสิทธิภาพมากยิ่งขึ้น ซึ่งหากได้รับการสนับสนุนด้านบุคลากรและอุปกรณ์ต่างๆ จะทำให้สามารถจัดเก็บภาษีได้เพิ่มขึ้นอย่างน้อย 30%